khistorydata/jeongjo-sjw-relations huggingface dataset:
정조 1년
翌日。王大妃殿惠慶宮。遣承旨問安。答曰。知道。
정조 1년
大駕詣景慕宮齋室後。政院玉堂藥房口傳問安。答曰。知道。
정조 1년
大駕詣毓祥宮行禮罷後。政院玉堂藥房口傳問安。答曰。知道。
정조 1년
大駕詣義烈宮後。政院玉堂藥房口傳問安。答曰。知道。
정조 1년
來十一日專經文臣殿講取稟。傳于李鎭衡曰。爲之。
정조 1년
傳于趙瑍曰。副提調持加減心腎湯入侍。
정조 1년
趙瑍。以成均館官員。以同知館事大司成意啓曰。今正月初七日。儒生上旬輪次。當爲設行。而大提學未差。同知館事徐浩修。奉命在外。限內不得爲之之意。敢啓。傳曰。知道。
정조 1년
鄭民始。以兵曹言啓曰。依傳敎日傘事知金鼎瑞。決棍十度之意。敢啓。傳曰。知道。
정조 1년
丁酉正月初七日辰時。上御書香閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。昨日勞動之餘。聖體。若何。上曰。一樣矣。上曰。出宮。當以協陽門爲之。侍衛整齊事。分付。命退。諸臣以次出。
정조 1년
丁酉正月初七日巳時。上經宿昌德宮。翌日還宮入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書李兢淵金勉柱。記注官卜台鎭。記事官林錫喆侍立。上具布裹翼善冠白袍布裹帶。乘輿出協陽門。至進善門降輿乘輦。諸景慕宮。駕到壺洞石橋。下敎曰。道路狹窄。禁軍排行。不能成樣。何不預爲變通乎。分付宣傳官禁軍別將處。拔箭以來。駕至下馬所。上降輦乘輿。詣齋室後。通禮啓請行禮。上詣板位展拜後。奉審殿內。仍行酌獻禮。禮畢。上還入宮門外幕次。少頃下嚴。上出幕次乘輦。下敎曰。守奉官還宮後入侍事。分付。又敎曰。軍兵連日罷勞。大駕過留陣後。分付本陣。卽爲解嚴。駕至宗廟前路。下敎曰。禮房承旨。馳詣太廟及永禧殿。祭官摘奸以來。趙瑍承命進去。上詣毓祥宮展拜後。上出宮門。降輿乘輦時。輦輿不卽待令。上曰。內乘一竝推考。出駕前下敎上轉詣義烈宮。路由宮門外西邊。路狹不能容侍衛班行。上命書傳敎曰。未知道路之狹窄。至於若此。今日動駕時班列。不能成樣。致使觀瞻有駭。事甚未妥。動駕傳敎旣已多日。則該掌之臣。何不趁卽稟啓。以至如是窘速乎。漢城府堂上。一倂爲先推考。仍敎于兵判曰。日後擧動時。輦路不可不開拓。追後稟定。可也。上詣義烈宮展拜後。上還宮。駕至六曹前路。敎曰。駕過松廛石橋後。分付都監及龍虎營。依御營廳例。卽爲解嚴。駕入興化門。下敎曰。右班祗迎侍臣。不知鞠躬而至於俯伏。俄已申飭武將。而讀書學士又如是乎。右班侍臣。一倂推考。出駕前下敎上至崇政門降輦乘輿。直詣齋室。諸臣以次退出。
정조 1년
行都承旨洪國榮藥院直。左承旨林鼎遠坐。右承旨李義翊坐。左副承旨鄭民始病。右副承旨李秉鼎坐直。同副承旨李鎭衡坐直。注書二員未差。假注書李兢淵藥院直金勉柱仕直。事變假注書未落點。
정조 1년
下直。鉢浦萬戶李春興。柔遠僉使金相澄。
정조 1년
孝明殿親祭罷後。大殿王大妃殿惠慶宮中宮殿。單子問安。答曰。知道。
정조 1년
大殿王大妃殿惠慶宮中宮殿。藥房口傳問安。答曰。知道。
정조 1년
李秉鼎啓曰。合辭方張之時。兩司無詣臺之員。除在外外。呈告人員。倂卽牌招。何如。傳曰。允。
정조 1년
傳于李秉鼎曰。下直邊將留待。
정조 1년
承旨前望單子入之。李義翊李秉鼎爲承旨。
정조 1년
林鼎遠啓曰。新除授右承旨李義翊。右副承旨李秉鼎。卽爲牌招察任。何如。傳曰。允。
정조 1년
李鎭衡啓曰。卽者。吏曹假郞廳來言。今曰。爲政事命下。而判書李徽之。參判沈履之。俱以病不進。參議兪彦鎬在外。不得開政云。判書參判。竝卽牌招開政。何如。傳曰。允。
정조 1년
李鎭衡啓曰。大司憲李命植牌不進。執義金亮行在外。掌令朴在源牌不進。掌令兪彦鏶在外。持平金鍾厚在外。一員未差。以今日監察茶時之意。敢啓。傳曰。知道。
정조 1년
傳于李義翊曰。黃蜜肆拾斤入之事。分付戶曹。
정조 1년
傳于林鼎遠曰。騎馬一匹立之。
정조 1년
李義翊啓曰。吏曹判書李徽之牌不進推考傳旨。今方捧入。而參判沈履之陳疏入啓矣。開政命下之後。如是違牌。不卽擧行。事甚未安。判書李徽之。更爲牌招開政。何如。傳曰。與參判。更爲牌招開政。
정조 1년
以大司諫尹弘烈。司諫李謙彬。正言鄭志儉成鼎鎭。掌令朴在源等牌不進罷職傳旨。傳于李鎭衡曰。只推。
정조 1년
傳于李秉鼎曰。都承旨入侍。
정조 1년
有政。吏曹判書李徽之式暇。參議兪彦鎬在外未肅拜。右副承旨李秉鼎進。吏批啓曰。判書李徽之式暇。參議兪彦鎬在外未肅拜。小臣獨政未安。何以爲之。敢稟。傳曰。仍爲之。
정조 1년
以徐郁修爲持平。趙尙鎭爲校理。洪樂彬爲司僕判官。洪樂純爲大司成。金陖爲渭源郡守。泰陵直長洪秉德。司饔直長張晉煜相換。寧邊郡守李延弼。陽德縣監李夔仍任事。承傳饔津府使單李邦鵬。奉常奉事單韓相肇。以金夏材爲兵曹參議。宋文楫爲典籍。
정조 1년
兵批。兵曹判書洪樂性病。參判李在簡病。參議未差。參知林得浩入直進。右副承旨李秉鼎進。副司直洪樂純趙瑍徐有防李鼎揆。副司果李元祥李喜復。副司勇白成一。
정조 1년
鄭民始啓曰。軍器提調張志恒。依下敎來待矣。傳曰。入侍。
정조 1년
傳于李秉鼎曰。坐直承旨與景慕宮守奉官入侍。
정조 1년
李義翊。以吏批言啓曰。曾經承旨參議年八十人及侍從臣閫帥父年七十人。每於歲首抄啓加資事。或曾有定式。或載在法典矣。曾經承旨參議年八十人。侍從臣閫帥父年七十人員。別單書入之意。敢啓。傳曰。知道。
정조 1년
吏曹參判沈履之疏曰。伏以日月逝矣。歲聿其改。仰惟聖孝哀慕。益復靡極。臣民攀號。又當如何。臣於銓職。積逋待勘。而威罰不加。終焉恩綸之曠絶。殆非臣夢寐之所敢及。臣遂拚棄廉愧。冒沒承膺。大政備員之後。卽臣當遞之限。而迺以享官之不善塡差自速責敎。則臣心之惶慓震越。尤無以贖其罪也。臣厚蒙恩造。河海莫量。圖報一念。可質神天。祝於國之大事。豈敢不致其謹嚴。而只緣分排苟艱。竟自陷於不均不擇之科。雖荷聖明曲加容貸。不遽施以鈇鉞。在臣分義。何敢晏然復以見職自居乎。政牌有命。趨承無路。席槀誦愆。略控危懇。伏乞亟令攸司重勘臣罪。以昭法紀。以安微分焉。答曰。省疏具悉。不過一時飭敎。卿其勿辭。入來參政。
정조 1년
右承旨趙瑍疏曰。伏以日月易邁。歲律已改。仰惟孝思。撫時追慕。益復如新。仍念臣以癃衰病蟄之蹤。蕩陶甄拂拭之渥。乃者銀臺除旨。忽下於夢想之外。此實古聖王收簪之眷也。惶隕感激。竭蹶趨承。而第惟比理淸明。百度維新。近密惟允之職。決非如臣衰朽。所可濫叨。而只緣些恩浹感。不敢言私。展禮涓吉。未遑控辭。淟涊盤礴。迄猶蹲居。每一循省。悚恧冞深。抑臣又有情理之懇迫。臣毋今年洽滿八十。病淹床席。殆近十年。又自數昨。重添寒感。篤老氣息。日益凜綴。區區私情。實無離側供仕之望。噫。事君事親。自有長短。隨其緩急。互爲輕重。臣之情事其亦慼矣。伏乞天地父母。俯垂矜憐。亟遞臣職。以便救護。仍治臣瀆擾之罪。以肅朝綱焉。答曰。省疏具悉。方命許遞。便意救護焉。
정조 1년
丁酉正月初八日子時。上詣孝明殿。春享親祭入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書李兢淵金勉柱。記注官卜台鎭。記事官林錫喆進伏訖。上具衰服。詣板位。俯伏哭四拜如前儀。詣盥洗位盥手。陞自東階詣尊所。近侍酌酒訖。上詣香案前。三上香獻酌如前儀。俯伏興少退跪。大祝讀祝訖。上降復位。亞獻官終獻官行亞終獻禮如前儀。上俯伏哭拜如前儀。大祝納虞主。上詣望燎位。大祝奉祝燎於坎。禮畢。上還齋室時。趙瑍進前曰。春享親祭。事體自別。而盥洗位官。酌洗位官不爲分排。臨時塡差。致有此窘急之患。當該享色郞廳。推考。何如。上曰。依爲之。出擧條上還齋室。諸臣以次退出。
정조 1년
丁酉正月初八日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。徹宵將事之餘。聖候。若何。上曰。一樣矣。國榮讀奏右承旨趙瑍上疏。上賜批。命書傳敎曰。受由承旨陳懇承旨竝許遞。前望單子入之。又命書曰。都承旨爲禮房。餘皆依前。又命書曰。李稷特放。命退。諸臣以次出。
정조 1년
丁酉正月初八日午時。上御興政堂。晝講入侍時。知事蔡濟恭。特進官李重祜。參贊官林鼎遠。侍讀官鄭宇淳。檢討官李儒慶。宗臣安昌君燝。武臣李弘圭。假注書金勉柱。記注官卜台鎭。記事官林錫喆進伏訖。上讀前受音訖。上番鄭宇淳進講春秋。自會宋公陳侯。止亂臣賊子懼。上讀新受音訖。上曰。上番陳文義。可也。宇淳曰。天地造物化工。運其神。春秋討賊。聖筆寫其意。然則聖人之心。亦一天也。其所以褒善貶惡。皆出於至公。況人君代天立極。法造化而育萬物者乎。此非他求。亦惟在公私之分也。伏望體念焉。上曰。所奏好矣。下番亦陳達。可也。儒慶曰。春秋一部。卽是嚴懲討之義。而今此二大文。亦可見筆削之謹嚴矣。向日兩罪人直放傳敎。乃在合辭方張之時。此等大處分。似宜問于大臣及三司然後。可以爲之。此後則凡係罪人處分。必皆下詢。俾盡審愼之道。似好矣。上曰。所奏是矣。當留念。儒慶曰。凶逆何限。而頃日假作綸音。私相傳播者。卽千古所未有之變怪也。其時酌處十一人。皆不過愚夫傳誦者。別無可疑之跡。則特敎白放。可見欽恤之聖意。孰不欽仰。而鞫獄至重。其在審愼之道。似宜下詢三司後處之。此後凡係罪人酌處。必皆俯詢而處之。似好矣。上曰。其時雖問大臣而玉堂之言。亦有意見。當留念。竝出擧條上曰。經筵官特進官。次第陳達。可也。濟恭曰。春秋一書。只是明義理嚴懲討而已。聖人大公至正之心。此可見矣。若有一毫私意。間於其中。則豈可爲萬世法乎。上曰。然矣。重祜曰。玉堂經筵已陳。更無所達。而春秋之書。出於聖人至公之心。欲法春秋。當先法聖人之心也。鼎遠曰。諸臣皆已陳達。臣無所達矣。上曰。程子以爲春秋有數十大義云。而春秋之義。實難曉得。至於胡傳。亦多有難會處矣。濟恭曰。然矣。朱子以爲春秋之書。未必字字皆寓意。試以殺州吁于濮之濮字言之。似不必深看。此等處亦未可曉然矣。上曰。事實當主左傳。而釋義則當主胡傳矣。濟恭曰。然矣。上曰。春秋大義。只看聖人褒貶之意。可也。不必字字泥看矣。濟恭曰。然矣。上命玉堂經筵先退。上命承旨讀各道狀啓。鼎遠讀奏訖。上曰。藥房提調持湯劑入侍。出榻敎仍命退。諸臣退出。
정조 1년
丁酉正月初八日未時。上御尊賢閣。右副承旨藥房提調入侍時。藥房提調徐命善。右副承旨李秉鼎。假注書金勉柱。記注官卜台鎭。記事官林錫喆進伏訖。上曰。綸音僞造者。終未捉得乎。命善曰。豈有不捉之理。非久當斯得矣。上曰。承旨爲國子長時。昨冬升學。皆抄實才乎。秉鼎曰。見參者皆是儒家子孫。而文亦實才云矣。上曰。掌議復古之後。澆雜之習。比前。何如。秉鼎曰。比前稍勝矣。上曰。守僕輩私享安裕。至今不廢云。然否。秉鼎曰。然矣。又曰今番節製有雷同之券。士習駭痛。追後詳聞。則吳鵬擧從傍窺謄他人之作云。如此之類。不可薄施停擧之罰矣。上曰。士習可痛矣。又敎曰。今番壯元。果是實才云耶。命善曰。臣待罪東藩時。此儒嵬參於都會。故熟聞其文名矣。仍請進湯劑。上曰。唯。命善奉進。上進御。上曰。軍器提調入侍。出榻敎仍命退。諸臣退出。
정조 1년
丁酉正月初八日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。上曰。近來陳戒之言。寂無聞焉今日晝講儒臣。以罪人放送事。有所陳達。殊可嘉也。國榮曰。其言果是矣。上命讀奏政望。上曰。典籍望。改擬以入。賤臣承命出傳。上曰。軍器提調入侍。軍器提調張志恒進前。上曰。譏捕事有何所聞乎。志恒曰。罪人尙未尋捉。故捕校姑不入來矣。上曰。武備之疎虞。莫甚於近日。脫有緩急。將何所恃耶。予旣責卿以修擧之政。卿須專意爲之也。志恒曰。近來軍器。不成貌樣。至於弓矢刀槍之屬。皆有名無實。事甚可問。故臣方連爲修補矣。國榮曰。重門擊柝。以待暴客。卽聖人安不忘危之意。而近來戎政不講。器械無實。誠可寒心。急宜修擧舊典。其於敎鍊兵卒之政。繕治器用之道。務盡其方。無或少忽之意。另飭諸將臣。好矣。上曰。其在有備無患之義。不可不着意修擧矣。仍命退。諸臣以次出。
정조 1년
丁酉正月初八日初更三點。上御尊賢閣。坐直承旨守奉官同爲入侍時。右副承旨李秉鼎。守奉官李獻祜。假注書金勉柱。記注官卜台鎭。記事官林錫喆進伏訖。上曰。守奉官誰之族乎。秉鼎曰。完伯李普行之姪也。上曰。景慕宮門外。林木稀疎。待春和。卽爲植木可也。獻祜曰。謹依下敎擧行矣。上曰。完伯善於爲政。試以殿最觀之。可知其秉公。自此南道。庶可以忘憂矣。秉鼎曰。完伯。厚蒙聖恩。豈無報效之心乎。聞其爲政。且多材局矣。上命守奉官先退。獻祜先退。上曰。右承旨同副承旨入侍。出榻敎賤臣承命出。典李義翊李鎭衡。偕入進伏。上曰。近來玉堂。無陳戒之語。今日講筵。儒臣所奏可嘉。特出擧條。謄布於明日朝紙可也。仍命退。諸臣退出。
정조 1년
行都承旨洪國榮藥院直。左承旨林鼎遠病。右承旨李義翊坐。左副承旨鄭民始坐。右副承旨李秉鼎坐直。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
李鎭衡啓曰。大司憲李命植牌不進。執義金亮行在外。掌令朴在源牌不進。兪彦鏶在外。持平金鍾厚在外。徐郁修在外。今日以監察茶時之意。敢啓。
정조 1년
李秉鼎啓曰。明日常參經筵。敢稟。傳曰。明日朝講爲之。
정조 1년
事變假注書鄭東浚改差代。以李運彬爲事變假注書。
정조 1년
李義翊啓曰。左副承旨鄭民始。今日病不仕進。卽爲牌招。何如。傳曰。允。
정조 1년
李秉鼎啓曰。合辭方張之時。憲府無進參之員。除在外外。呈告人員。竝卽牌招。何如。傳曰。允。
정조 1년
又以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。副摠管李昌運。以今日武藝別監。軍兵等試放事。景福宮晝仕出去之意。敢啓。傳曰。知道。
정조 1년
傳于李義翊曰。下直守令留待。
정조 1년
以司憲府掌令朴在源牌不進。罷職傳旨。傳于李義翊曰。只推。
정조 1년
傳于李鎭衡曰。副提調持加減心腎湯入侍。
정조 1년
傳于李鎭衡曰。左副承旨同副承旨入侍。
정조 1년
李鎭衡啓曰。明日朝講次對。兩司當爲進參。除在外外。呈告人員。竝待開門牌招。以爲推移入侍之地。何如。傳曰。允。
정조 1년
李秉鼎。以義禁府言啓曰。保放罪人金昊明權栻鄭肅良趙來鎭柳榮鎭閔百遠等。竝還囚後開坐捧供之意。敢啓。傳曰。知道。
정조 1년
司諫李謙彬啓曰。請南海縣園籬安置罪人具庠。更令王府嚴鞫得情。快正王法。條辭見上請大靜縣爲奴罪人金壽賢。更令王府拿鞫嚴問。依律處斷。條辭見上請旌義縣荐棘罪人尹泰淵。亟令王府拿鞫。嚴問得情。快正王法。條辭見上請爲奴罪人河翼龍金重得。亟命王府拿鞫得情。快正王法。條辭見上請海南縣定配罪人李弘濟。亟令王府拿鞫嚴問。條辭見上請海南縣竄配罪人金載順。亟令王府拿鞫嚴問。條辭見上答院啓曰。不允。
정조 1년
又啓曰。新除授司憲府持平徐郁修。時在京畿抱川地。請斯速乘馹上來事。下諭。依啓。
정조 1년
丁酉正月初九日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。日寒連酷。聖候。若何。上曰。一樣矣。上曰。下直守令入侍。賤臣承命出傳。寧越府使李世澤。南陽府使尹勉矩。陰城縣監洪若浩。稷山縣監李世郁。文義縣監南溟學。靑山縣監李昌郁進前。上下詢職姓名。命奏七事。仍命讀諭宣諭及別諭。上曰。下去後着意爲政。俾盡分憂之責。毋負面飭之意。仍命退出。上曰。玉堂上下番。持資治通鑑晉武帝紀入侍。副校理李獻慶。修撰李儒慶進前。上命讀奏王濬平吳事。上曰。王濬之入石頭。戎卒八萬。舳艫三千。連亙百里。鼓譟而進曰。風利不得泊也。想其軍容之盛。兵勢之雄。殆勝赤辟之戰。若使善畫者圖之。則可作千古之壯觀矣。獻慶曰。橫江擧帆。直指建業。想其氣像。眞是壯觀。故此事多出於科題矣。上曰。孫皓之面縛來降也。猶爲南方亦設座之言。可謂强作大談矣。國榮曰。孫皓之昵近小人。濫用刑罰。以至於敗亡。而猶不知悔者。實可痛也。上曰。卿言是矣。仍命退。諸臣以次出。
정조 1년
丁酉正月初九日未時。上御尊賢閣。副提調持湯劑入侍時。藥房副提調洪國榮。假注書金勉柱。記注官卜台鎭。記事官林錫喆。醫官慶絢進伏訖。上命進湯劑。慶絢奉進湯劑。上進御後。仍命退。承史退出。
정조 1년
丁酉正月初九日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。上命讀奏公事訖。上曰。明日次對。依例未會云耶。國榮曰。然矣。上曰。有何廟謨云耶。國榮曰。廟謨有無。臣姑未知。而搜訪賢能。崇奬行誼。卽爲治之先務也。況當元年。且値歲首。其所講究。不容少緩。明日賓對。下詢大臣。其於旁求之道。旌別之典。克遵列朝之成憲。以成一代之治敎。恐宜矣。上曰。所奏誠好。當下敎於賓對時矣。命退。諸臣以次出。
정조 1년
丁酉正月初九日初更三點。上御尊賢閣。右副承旨同副承旨入侍時。右副承旨李秉鼎。同副承旨李鎭衡。假注書金勉柱。記註官卜台鎭。記事官林錫喆進伏訖。上曰。分付禮曹。近來科作謄本入之。賤臣承命持入。上命賤臣讀奏。賤臣讀訖。上曰。鄭志儉吳濬根沈念祖皆可謂善作也。秉鼎曰。然矣。上曰。兵曹參判入侍。出榻敎賤臣承命出。與李在簡偕入進伏。上謂在簡曰。卿父何年登科乎。在簡曰。參庚申榜矣。上曰。其時仁平君。入參侍衛乎。在簡曰。然矣。秉鼎曰。再明殿講處所。以何處爲之乎。上曰。以興政堂爲之。出榻敎上命書傳敎曰。臨軒試士。何等嚴重。而又況科規嚴飭之時。有雷同之券。擧子纔命停擧。今問前大司成。果非私自傳授之事。渠以我無面分。從傍窺竊。自首於師儒之長云。不有法禁。竊用他人之作。於分班定坐之後。已極無嚴。而遐土儒生。尤焉敢乃爾。其在嚴科場杜後弊之道。不可尋常處之。生員吳鵬擧。令該曹照律嚴勘事。分付。又命書傳敎曰。日寒若此。殿講亦將分日。侍衛則雲寶劍外。皆以入直磨鍊節目事。分付兵曹。仍命退。諸臣退出。
정조 1년
行都承旨洪國榮藥院直。左承旨林鼎遠坐。右承旨李義翊坐。左副承旨鄭民始坐直。右副承旨李秉鼎坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
下直。別害僉使崔擎漢。碧團僉使尹光雲。鎭岑縣監洪成浩。襄陽府使宋鍈。德津萬戶朴在郁。楊下萬戶金倜。富平府使權彝性。永宗僉使吳載熙。梨津萬戶金鳳令。神光僉使金命赫。伐登萬戶曺夏彬。
정조 1년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等。今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 1년
李鎭衡啓曰。常參經筵。取稟。傳曰。只晝講。
정조 1년
又啓曰。大司憲李命植牌不進。執義金亮行在外。掌令朴在源牌不進。兪彦鏶在外。持平金鍾厚徐郁修在外。今日以監察茶時之意。敢啓。傳曰。知道。
정조 1년
李秉鼎啓曰。明日文臣殿講相値。視事頉稟。傳曰。知道。
정조 1년
傳于李鎭衡曰。都承旨入侍。
정조 1년
傳于鄭民始曰。左副承旨率下直守令。入侍。
정조 1년
傳于李秉鼎曰。今日下直守令。設賑邑守令留待。
정조 1년
傳于鄭民始曰。業欲下敎而未果矣。廚傳有弊。黃海前水使待待命拿處。
정조 1년
以掌令朴在源。正言成鼎鎭。牌不進罷職傳旨。傳于李鎭衡曰。只推。
정조 1년
李義翊。以奉常寺官員。以都提調提調意啓曰。東籍親耕田所種九穀。先農大祭後。卽爲起墾付種之意。敢啓。答曰。知道。
정조 1년
行戶曹判書鄭弘淳疏曰。伏以居諸易邁。歲律倐改。伏惟聖情哀慕。何以堪居。臣於元朝庭班退出之際。忽覺渾身灑浙。精神昏瞀。歸臥私次。不省四到。數日以來。稍得回甦。而餘症尙苦。頑痰痞結。食飮專廢。頭目暈眩。如在舟車。日前召命。不能抵承。歲初賓對。末由趍參。有臣如此。生不如死。蓋臣受氣至脆。纏疾旣久。劇地煩務。豈有可堪之勢。而受命於新化之初。叨任於哀遑之日。臣子分義。不敢言私。遂乃冒膺。忍死奔走。旋値北使之來。又非引義之時。一日二日。仍成盤礡。以迄于玆。得免顚仆。臣亦自怪而。目下症形。果至於不可强。此本臣冬春例發之病。而七八年來。如印一紙。必費數旬調息。庶可稍尋生路。自量已審。非敢假飾。而積務久滯。瘝曠可悶。惟有亟解見任。可免公私兩妨。至於惠局兼帶。臣之此任。已多年所。瓜熟蔕落。理固宜然。又況一國財賦。專擔一身。宜去不去。必致僨誤。此尤臣日夕兢惶。集木履氷而不敢遑寧者也。設令無此膏肓。有甚材具。可以堪之。伏乞聖慈。諒臣言之非出飾讓。察臣職之不可虛糜。將臣本兼兩任。亟賜鐫免。俾得安意調治。以卒生成之澤。千萬幸甚。答曰。省疏具悉。古有十年判度支者。卿其勿辭。調理行公。
정조 1년
正言鄭志儉疏曰。伏以居諸易邁。歲律倐改。伏惟聖情哀慕。何以堪居。伏念臣直一庸愚謭劣人耳。才猷學識。百不猶人。而風采骨鯁。初非可論。則淸朝耳目之任。何嘗彷彿於臣身。而出身未幾。遽叨恩除。聞命驚隕。靡所容措。願惟螻蟻之賤。猥蒙生成之澤。前後恩渥。高天厚地。非臣糜粉。所可報其萬一。則凡在陳力就列之地。豈有飾讓圖便之意。而至於見職。實萬萬不近。與其冒沒承膺。以爲臺閣之羞。無寧引義蟄伏。恭俟傲慢之誅。故不敢進身。徒積違逋。適値親臨訊囚。沐浴義重。他不暇顧。章皇出肅。而其爲乖素守而辱淸朝。亦已多矣。豈敢憑藉一出。爲因仍蹲冒之計哉。自日前重得中寒之症。痰癖大肆。食飮全廢。呼吸喘急。氣力澌頓。諸般症形。雖不敢毛擧仰溷。而時月之內。萬無自力供仕之望。歲首賓對。非比他時。而亦不能趍參。臣罪於是。尤無所逃。伏乞聖明。亟罷臣職。仍治臣罪。以肅朝綱。以安私分。千萬幸甚。臣雖不以臺官自處。而適當一初之政。又値三元之會。略效憂愛之忱。惟聖明澄省焉。惟我殿下嗣服以來。政必率舊。志在振綱。絲綸之間。足以聳動觀瞻。施措之際。庶幾丕變風習。而文武之恬嬉。尙循舊套。朝象之泮渙。猶夫前日。銓選之地。公道不張。言議之場。勁舌無聞。期月之效。尙未有以賁新化而徯聖志者。臣愚死罪。竊以爲此雖由於有君無臣之歎。而苟求其本。則殿下之求治雖勤。而立志未固。文具之弊。猶不盡袪。推行之實。尙或有欠。故今日之大小廷臣。雖若外效其勤恪之誠。而率多內濟其彌縫之私。此所以有願治之意。而無致治之休也。倘殿下以實心責實效。益軫奮勵之方。務盡擧棤之宜。則風草之化。只在一轉移之間。惟殿下念哉念哉。國家用人。最關都政。前後飭敎。每在激揚。春曹郞署。宜加愼擇。而芸閣出身之卑庸無稱者。遽排首擬。百里分憂。爲任不輕。而北關寒品之托身不正者。監叨湖縣。官方之淆雜。推此可知。西銓初仕之不擇。已是聖鑑之所悉。而久勤折衝之降補權管。閑散游手之直除僉使。旣多武士之失望。亦致物情之未允。臣謂此等之類。一倂査汰。當該銓官。竝施重推之典。可也。以臣之謏聞寡見。罕與人接。而銓家得失。尙有入臣之耳者。其許多注擬。豈能盡浹人望。推緘滿囊。自是淸朝之美事。糾檢政注。實係大臣之職責。都政之過。今已浹旬。蕫率之地。尙無一言。是亦朝綱不振之一端。臣竊惜之。答曰。省疏具悉。疏中規箴。當留意。銓官事。不過相規。刊汰事。意在激揚。竝依施。爾其勿辭。調理察職。
정조 1년
丁酉正月初十日。兼春秋朴行淳。義禁府啓目。坡州前牧使權拭。議處。何如。啓。傳曰。依允。
정조 1년
丁酉正月初十日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。日寒尙此不解。夜間聖候。若何。上曰。一樣矣。國榮讀奏公事。上命書判付。上曰。備堂中未及還差者幾人乎。知入。賤臣承命書進。上曰。朝講兼行次對。命退。諸臣以次退出。
정조 1년
丁酉正月初十日未時。上御尊賢閣。左副承旨下直守令同爲入侍時。左副承旨鄭民始。假注書李兢淵。記注官卜台鎭。記事官林錫喆。渭原郡守金㻐以次進伏訖。上。下詢㻐履歷。仍命奏七事。上曰。此是設賑之邑。從當送御史廉探。而撫摩安集。毋或少忽。俾有實效。可也。仍命先退。上曰。藥房提調持加減心腎湯。入侍。提調徐命善。醫官慶絢進前。絢奉進湯劑。上進御。上曰。文臣殿講草擧案。持入。賤臣承命奉進。上覽訖。命書傳敎曰。豈以屢次之故。怠忽而然乎。許多年少新進。可以講者。率多在外。雖未知在外與否。而況原在京者。其所在外。何至此多。事極駭然。而意在勸獎。則亦不可忙急爲之。以長其規避之習。明日文臣殿講。退行於十三日。近畿地原在外及稱在外人。一倂催促上來。過限不上來者。禁推。今見擧案。或有帶軍銜下鄕者。此則不必待試限。亦皆直捧禁推傳旨。上曰。軍器寺郞廳入侍。軍器判官崔致侃進前。上。下詢甲冑前例。命退。諸臣以次出。
정조 1년
丁酉正月初十日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮讀奏公事。上命書判付。上曰。卿之朝講勉戒中。頻接儒臣。以資啓沃。開廣言路。以資補拾等語。莫非人主之要道。當今之急務。可不留意。而至於初年如此。中年可知。中年若如此則晩年尤可知之說。辭旨深切。誠意懇惻。聞來不勝悚然矣。國榮曰。臣言。實出於憂愛之忱。而過蒙嘉奬。還切惶感矣。上曰。人雖始勤。終則易怠。果如卿言。而初年之政。已無可觀。豈不可悶乎。國榮曰。臺閣之補拾。帷幄之啓沃。莫不緊切。而方當嗣服之初。招延山林。共濟國事。尤是急先之務也。殿下每欲招來金鍾厚。而尙無幡然之意。臣恐殿下好賢之誠。有所未盡而然也。上曰。卿言果是。誠淺之責。予何辭也。國榮曰。山林之士。雖曰高蹈。益盡誠禮。如渴思飮。則豈無孚感之理乎。此非細事。益加留意焉。上曰。將欲召見江留。更諭予意矣。命書傳敎曰。江華留守金鍾秀明日入侍。仍命退。諸臣以次出。
정조 1년
丁酉正月初十日初更三點。上御尊賢閣。左副承旨入侍時。左副承旨鄭民始。假注書金勉柱。記注官卜台鎭。記事官林錫喆進伏訖。上命書傳敎曰。外方同推。每朔未準三次。則主推官推考。而京司非外方比。月準三次。絶無而罕有。未知前例之若何。問啓。又命書傳敎曰。玉堂上下番。持晉書王濬傳。入侍。校理李在學。修撰閔養燮。持晉書進伏。上曰。宣公奏議。已始刊印耶。在學曰。始之矣。上曰。以新造字印出乎。字樣大小。比前。何如。在學曰。與前無異矣。上曰。近來印本甚刓。今番則申飭。可也。上命在學。讀奏王濬傳。在學讀訖。上曰。王濬爲人難矣。民始曰。晉之名將也。上曰。下番出去。名山藏。持入。養燮承命出。還入奏曰。此冊無之矣。上曰。上番誰婿。而外家。誰耶。在學曰。臣是鄭東鉉之婿。而花川君金浹之外孫也。上命書傳敎曰。今年歲初頒符差備人。尤非外司下人之比。其中內頒者則符中。書以立役處及姓名矣。該曹取見後。依此例收聚已頒。書塡役姓名後更頒。俾無混淆之弊。仍命退。諸臣退出。
정조 1년
行都承旨洪國榮藥院直。左承旨林鼎遠式暇。右承旨李義翊坐直。左副承旨鄭民始服制。右副承旨李秉鼎坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
上在慶熙宮。停常參。只晝講。
정조 1년
李義翊啓曰。大司憲李命桓牌不進。執義金亮行在外。掌令朴在源牌不進。兪彦鏶在外。持平金鍾厚徐郁修在外。以今日監察茶時之意。敢啓。傳曰。知道。
정조 1년
李義翊啓曰。新除授大司成金夏材。旣在闕中。不爲肅謝出去。事甚未安。推考警責。何如。傳曰。允。
정조 1년
傳于李義翊曰。此時玉堂。不可輕遞。副校理李獻慶呈辭勿施。
정조 1년
李義翊啓曰。江華留守金鍾秀。依下敎來待矣。傳曰。入侍。
정조 1년
傳于李義翊曰。下直守令輪對官同爲入侍。
정조 1년
李秉鼎啓曰。合辭方張之時。兩司無詣臺之員。除在外受由外。呈告人員。竝卽牌招。何如。傳曰。允。
정조 1년
以東部都事韓灌拿問傳旨。傳于李秉鼎曰。今日內開坐擧行。
정조 1년
傳于李義翊曰。守令有窠。政官牌招開政。
정조 1년
李秉鼎啓曰。訓鍊大將張志恒。依下敎來待矣。傳曰。入侍。
정조 1년
李義翊啓曰。吏曹判書李徽之。參判沈履之牌不進推考傳旨。今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。允。
정조 1년
以大司諫尹弘烈。掌令朴在源。正言成弼鎭牌不進。依承傳罷職傳旨。傳于李鎭衡曰。只推。
정조 1년
傳于李義翊曰。長湍府使。今日政差出。
정조 1년
吏批啓曰。判書李徽之牌不進。參議兪彦鎬在外未肅拜。小臣獨政未安。何以爲之。敢稟。傳曰。仍之。
정조 1년
有政。吏批。判書李徽之牌不進。參判沈履之進。參議兪彦鎬在外未肅拜。右副承旨李秉鼎進。以洪樂純爲工曹判書。趙㻐爲漢城左尹。尹得養爲知春秋。金文鐸爲禮曹佐郞。鄭謙煥爲文義縣令。金夏材爲大司成。行大司成洪樂純。左尹尹得養以上今加資憲。行副司直安復駿年八十今加正憲。副司直愼爾復年八十今加嘉義。以上曾經承旨參議。行副司直沈鑧今加嘉善年七十。侍從臣前持平沈基泰父。行副護軍閔百福。年七十今加嘉善。閫帥前兵使閔趾燮父。軍器直長單金球。以李潤禧爲長湍府使。金尙集爲兵曹參議。左尹金魯鎭。右尹趙㻐。接慰官單鄭宇焞。
정조 1년
兵批。行兵曹判書洪樂性病。參判李在簡。參議金夏材進。參知林得浩病。右副承旨李秉鼎進。副司直徐命善洪樂純尹得養。
정조 1년
李義翊。以吏曹言啓曰。侍從臣父年七十人。每於歲首抄啓加資事。載在法典矣。侍從臣父年七十人。追單書入之意。敢啓。傳曰。知道。
정조 1년
鄭民始。以兵曹言啓曰。今正月十一日。武臣賓廳武經講書日次。而晝講相値。不得爲之之意。敢啓。傳曰。知道。
정조 1년
左議政金尙喆。右議政鄭存謙箚曰。伏以臣等。於諫臣之疏。終有所不自安者。大政後銓注之間。毋論輕重。苟有可以警飭者。則隨聞陳論。臣等之責也。今於勤攻之言。惟當喜而受之。其何可諉之以未暇得間。有所自恕也哉。玆敢短箚聯籲。伏乞亟賜譴何。以謝臺議焉。取進止。答曰。省箚具悉。卿等之懇。昨於筵席。已有酬酢。大臣何必過引。卿等勿辭。卽起視事焉。仍傳曰。此批答。遣史官傳諭于左右相。
정조 1년
右參贊黃景源箚曰。伏以臣。待罪經筵。已踰年矣。而學識淺短固陋。尙未效論思之責。撫躬踧踖。不勝慙悚。今當元年。又値元月。安可無陳戒之言乎。自古人君。未嘗不祈天永命。而政令施爲之際。因循苟且。悖於道而傷於德。不能饗上帝之心。故上帝降之威罰。卒至亂亡。豈不懼哉。今殿下自東宮時。爲逆臣麟漢厚謙所危逼。方永善堂鈴聲宸驚之際。非上帝擁佑之力。則聖躬何以自保。而宗廟何以永綏乎。是殿下愷悌之德。感動昊天。而上帝眷顧覆護。陰騭於冥冥之中也。故逆臣危逼之計。終莫之售。然虎尾尙有餘懍。而春氷尙有餘慄。如不能益修聖德。以答天心。則臣恐殿下負上帝也。伏惟殿下。兢兢焉無忘鈴聲。行一政。必自怵惕曰。此政不違於天乎。發一令。必自恐懼曰。此令不悖於天乎。燕閑之中。對越上帝。無一毫怠豫之萌。則何患政之不明。而令之不臧乎。今聖德之所可勉者顧多矣。而臣以爲制事之要。無自用以廣咨詢。進學之要。無自足以弘輔導。用人之要。無自偏以博選擧。然後治平可治也。虞書曰。弗詢之謀勿用。商書曰。好問則裕。自用則小。夫舜與湯。古之聖人也。夔龍雖賢。豈勝於舜。伊尹雖聖。奚過於湯。然舜之言。戒之以不詢勿用。仲虺之誥。警之以自用則小。由此觀之。好詢問而不裕者。未之有也。喜自用而不小者。亦未之有也。臣伏聞世宗之時。每臨朝。事無大小。輒皆詢問諸大臣。不敢有自用之心。故大臣。日日束帶。未嘗離勤政門外。何其盛也。今殿下㷀然在疚。誠有以委任大臣。每政詢焉。每無錙鐵自用之心。則大臣。何忍不爲殿下盡其忠乎。孔子曰。十室之邑。必有忠信如某者。夫魯國。十室之邑。尙亦有忠信之人。況王畿千里之國乎。然殿下初登大位。尙未聞致一賢士。臣竊爲朝廷慨然也。昔者孝宗新卽位。嚴穴之士。造於朝者。踵相接也。今殿下始發德音。召山林宿德之士。而終無一人來者。除書頻繁。徒歸虛文。又安有輔導之益乎。詩曰。君子之車。旣庶且多。君子之馬。旣閑且馳。其傳曰。是亦足以待天下之賢者而不厭其多。臣以爲宜令政院。凡先朝抄選之士。毋論有職與無職。皆降別諭。以明示側席之誠。則山林宿德之士。安得不幡然而來乎。泰之六五。柔中而虛己。下應九二。吉之道也。然九二不能包荒。則王道無以光大也。故象曰。包荒。得尙于中行。以光大也。蓋天地之所以爲泰者。包荒而已。今殿下虛己求材。而規模不能包荒。雖欲躋光大之域。烏可得也。日昨聖旨。以諸道歲首別薦。有所勉諭。而道臣。不能以誠求於下。每歲所謂別薦者。多無其實。甚可惜也。當明宣極盛之際。以六條博求人才。故當時賢能之士。登崇者爲最多焉。臣以爲特下明旨。自大臣至于備堂。以誠心敷求人才。別薦于朝。以廣賢路。恐不可已也。又聞日昨賓對。大臣承旨以言路眷眷陳戒。而淸朝言責之列。泯默如故。今者前席。亦無一臺入侍者。良可寒心。臣謂行公諸臺臣。竝宜遞差。以警臺閣。取進止。答曰。省箚具悉。所陳無非切實。當留意。而臺臣事。責實在予。何必歸咎乎。
정조 1년
丁酉正月十一日。兼春秋朴行淳。義禁府啓目。請麟蹄前縣監趙來鎭犯斫罪。刑推得情。啓。傳曰。更良嚴問爲良如敎。
정조 1년
丁酉正月十一日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。夜間聖體。若何。上曰。一樣矣。上曰。江華留守入侍。賤臣承命召入。江華留守金鍾秀進前。上曰。近因多事。久未召見矣。還營。當在何間乎。鍾秀曰。望間當下去矣。上曰。予於卿兄。前後敦諭。非止一再。而尙不幡然。此實予誠淺之致。慙愧何限。方當新服。國事罔涯。招延山林。正爲急務。而卿兄。以世祿之人。抱經濟之才。不思兼善之義。而只守高蹈之志。豈不可悶乎。鍾秀曰。臣兄。連承敦諭。不勝惶悚。而私語以爲幸逢千一之會。將見三五之治。如有一分報效之道。則豈不欲出而仕矣。而自顧無似。末由堪承云矣。上曰。更以予跂待之意。傳于卿兄。使之亟回遐心。可也。國榮曰。臣於昨日筵中。已有所達。而殿下若以至誠招來。則豈不感回其遐心乎。伏望益加誠禮。期於必致焉。上曰。知申之言。是矣。若能至誠招來。豈無感回之理乎。鍾秀曰。臣兄之去就。臣未敢質言。而規模疎拙。本無需用之志矣。上曰。終當更爲敦諭。而卿亦勸起。好矣。上曰。江華軍餉之減縮。何故耶。鍾秀曰。在前軍門及戶曹。連爲貸用。仍不還報而然矣。軍餉事重。不可仍置。故方欲一經筵稟。講究其充數之策矣。上曰。留守。何不入處於行宮乎。鍾秀曰。長寧殿移安。以行宮爲之。故不得入處云矣。上命退。諸臣以次出。
정조 1년
丁酉正月十一日巳時。上御興政堂晝講。下直守令輪對官同爲入侍時。知事黃景源。特進官李在協。參贊官李義翊。侍讀官李在學。檢討官閔養燮。宗臣鶴林君焴。武臣李顯宅。安城郡守李雨培。成昌縣監李潤明。宗廟令李世馥。平市令鄭東協。長興主簿沈公藝。社稷直長兪彦悌。掌苑別提曺光彦。假注書金勉柱。記注官卜台鎭。記事官林錫喆進伏訖。上讀前受音訖。上番李在學進講春秋第二卷。自衛師入郕。止著其暴也。上讀新受音訖。在學陳文義曰。衛宣公之乘亂得立。不思恤民之道。先伐兄弟之國。固無足言。而蓋自古人君。未有不恤民而能爲國者矣。書曰。民惟邦本。本固邦寧。殿下於歲首。特下綸音。恤民之意。十行懇惻。非但臣等之所欽仰。八路蒼生。必皆歡欣鼓舞。而九重蔀屋。隔若霄壤。民間疾苦。殿下亦何以悉燭乎。若其救濟之策。則當付之方伯守令。而殿下憂恤之心。無一日間斷然後。實惠可以下究。況今日。卽殿下卽位之元年元月也。此政君臣上下同寅協恭。祈天永命之機。而祈永之道。亦不在他。惟在於諴小民。伏願殿下。一念孜孜。常如下綸音之日。以爲祈天永命之本焉。上曰。所奏。好矣。養燮曰。宣公。不能固本恤民。造亂虐民。徒事爭伐。固不足道。而固本恤民四字。爲人君出治之大本。伏望體念焉。上曰。好矣。景源曰。上下番所達。皆切實。臣無容贅陳。而恤民二字。尤爲緊要。伏望體念焉。在協曰。兵者。不得已用之。而亦必正名而後行之。今此衛宣之不能恤民。先伐兄弟之國。尤非正名之道也。此亦可鑑處也。上曰。然矣。義翊曰。諸臣皆已陳達。臣別無可陳者矣。上命經筵玉堂先退。又命書傳敎曰。禁府判付混下。當該中官。推考。上曰。下直守令進前。李雨培李潤明進伏。上命誦七事後退出。又命輪對官進前。李世馥鄭東協等進伏。上下詢職掌及所懷後。命退出。義翊曰。同經筵李瀰。向於實職肅拜時。兼職經筵。不爲肅拜。昨又肅單未下。遽入講筵。有異常規。不可無警。推考。何如。上曰。依爲之。出擧條上命書傳敎曰。尋單摠管呈辭。工判竝許遞。上曰。韓灌拿問。今日擧行。出榻敎仍命退出。諸臣退出。
정조 1년
丁酉正月十一日午時。上詣孝明殿。親行晝茶禮入侍時。右承旨李義翊。右副承旨李秉鼎。同副承旨李鎭衡。假注書金勉柱。記注官卜台鎭。記事官林錫喆進伏訖。上具衰服。入就板位。俯伏哭四拜如前儀。詣盥洗位。盥手。陞自東階。詣尊所西向立。近侍酌酒訖。上詣香案前。北向跪。三上香。獻酌如前儀。上俯伏興降復位。俯伏哭四拜如前儀。禮畢。上還入齋室。諸臣以此次退出。
정조 1년
丁酉正月十一日午時。上御尊賢閣。藥房副提調持陽劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢以次進伏訖。絢奉進湯劑。上進御。上曰。訓將入侍。訓鍊大將張志恒進前。上曰。武藝別監之晝夜立役。勤苦最甚。其在激勸之道。宜開拔身之路。卿意。何如。志恒曰。武藝別監之勤苦可念。誠如聖敎。若以別武士數窠。試藝陞付。如砲手之行伍拔賤。則必無厭避之患。而武藝亦有精鍊之效矣。國榮曰。訓將所奏。頗有意見矣。上曰。卿等更爲商確以奏。可也。上曰。近聞北道之人。盡趍儒學。不尙武力。漸有委靡不振之意云。是甚可悶矣。志恒曰。然矣。前日則一道之人。專尙武力。緩急可恃矣。挽近以來。殆不知官長之可畏云。風俗之變樸爲詐。從可知矣。國榮曰。此弊未必由於近來竄配之多送北道也。此尤可悶矣。上命書左右相箚批。仍命退。諸臣以次出。
정조 1년
丁酉正月十一日初更三點。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。上曰。政望捧入。賤臣承命奉進。國榮讀奏。上落點。國榮曰。兵曹參議又作闕矣。上曰。兵曹參議。亦爲擬入事。分付。賤臣承命出傳。仍命退。諸臣以次出。
정조 1년
李秉鼎。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。副摠管柳鎭夏。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 1년
傳于李義翊曰。都承旨入侍。
정조 1년
傳于李秉鼎曰。右副承旨同副承旨與訓將及下直守令。同爲入侍。
정조 1년
李秉鼎啓曰。臣依定式。進詣崇政殿月臺。入直禁軍等戎器點考。則皆無頉。仍以傳敎內辭意勞問。則亦皆好在云矣。敢啓。傳曰。知道。
정조 1년
傳于李秉鼎曰。自內書以知道。而別監誤書以允字。別監自內治罪。而當該司謁。推考。
정조 1년
李秉鼎啓曰。合辭方張之時。兩司無詣臺之員。除在外疏批未下受由外。呈告人員。竝卽牌招。何如。傳曰。允。
정조 1년
以大司諫尹弘烈。正言成鼎鎭。掌令朴在源等牌不進罷職傳旨。傳于李義翊曰。只推。
정조 1년
傳于李義翊曰。副提調持加減心腎湯。入侍。
정조 1년
李義翊。以吏批言啓曰。尙瑞院副直長洪履海呈狀內。身病甚重。勢難察任云。今姑改差。何如。傳曰。允。
정조 1년
李義翊。又以吏批言啓曰。接慰官朴天衡呈狀內。素患痰癖之症。挾感添劇。委頓叫楚。實無登程之望。斯速變通云。身病如是沈重。差倭旣已入來。不可等待其差歇。今姑改差。何如。傳曰。允。
정조 1년
李秉鼎。以兵批言啓曰。寧遠郡守李延弼。纔以南虞候陞資矣。旣未赴任。仍任前職。所授加資。依例還收之意。敢啓。傳曰。知道。
정조 1년
司諫李謙彬疏曰。伏以日月迅邁。歲律載新。仰惟聖孝天至。攀慕之慟。益復靡極。仍伏念臣母素患痰癖之症。已成六十年貞疾。常委枕席。澌頓無餘。自昨猝然重添。天行時感。舊症新𧏮。一倍苦劇。寒熱之候。喘急之症。俱甚危惡。宛轉床席。氣息綿淹。臣方左右扶將。難以暫時離捨。玆敢疾聲呼籲於孝理之下。伏乞聖慈。察臣情理。削臣職名。俾便救護。千萬幸甚。答曰。省疏具悉。爾其勿辭。救護母病。
정조 1년
丁酉正月十二日。兼春秋朴行淳。刑曹啓目。罪人尹起莘。各別嚴刑。期於取服。啓。傳曰。更加嚴刑。取服爲良如敎。
정조 1년
刑曹啓目。罪人奴金伊。更推加刑。啓。傳曰。更良各別嚴刑。期於取服爲良如敎。
정조 1년
丁酉正月十二日巳時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。夜間聖體。若何。上曰。一樣矣。國榮讀公事訖。上命書傳敎曰。今見本司坐起座目。則訓將旣命入侍。知申亦在本院。且備三員然後。可以開㘴。當此董飭之時。事近怠忽。備局何不請牌乎。具允鈺金華鎭。日前旣已申飭。則焉敢若此。竝令牌招赴坐。上曰。下直守令留待。出榻敎上曰。生民休戚。係於守令。飭勵之道。不容少緩。故古則有諸道四長官召接之規。今亦可行之耶。國榮曰。召接之規。雖出於敷奏以言。明試以切之遺意。而苟不得人。則往來之際。徒貽民弊。終無實效矣。大抵天下事。莫不有本有末。安民之道。專在於擇守令。擇守令之道。專在於薦法。故薦法嚴然後。守令可以得人。得守令然後。生民可以乂安。申明舊典。毋使薦法淆雜。最爲急先之務也。上曰。卿言。果合予意矣。命退。諸臣以次出。
정조 1년
丁酉正月十二日未時。上御尊賢閣。右副承旨同副承旨訓鍊大將同爲入侍時。右副承旨李秉鼎。同副承旨李鎭衡。假住書李兢淵。記注官卜台鎭。記事官林錫喆。訓鍊大將張志恒以次進伏訖。上曰。訓將不往於備局坐起乎。志恒曰。俄已往來矣。上曰。技藝圖。持來乎。志恒奉進。上曰。下直守令入侍。賤臣承命召入。洪州牧使柳焵。柒原縣監千世弼。通津府使洪雨輔。大興郡守李運祥。古阜郡守李尙佐。海南縣監李恒林。永同縣監尹昌柱進前。上謂焵曰。出自從班。勿奏七事。必當善治。予將忘憂矣。世弼奏七事。上曰。守令。今爲幾次。世弼曰。再爲僉使。而守令則初拜矣。雨輔奏七事履歷。上曰。爾等下去後。盡心爲政。可也。運祥奏履歷及七事。上曰。予以汝爲可用。末望落點。盡心爲治。勿負此意。可也。尙佐奏履歷及七事。上曰。爾亦克體面諭之意。俾盡分憂之責。恒林奏七事。上曰。海南。素稱弊邑。將何以治之乎。恒林曰。謹當至誠奉公矣。上曰。奸鄕。何以制之。吏逋。何以禁之乎。恒林曰。矯弊之道。姑未遙度。而惟當隨事盡心矣。昌柱奏七事。上曰。爾亦盡心於治民之政。可也。仍命秉鼎讀諭宣諭及別諭後。守令先退。命書傳敎曰。今下弓矢。羅州營將李匡運處賜給。上曰。明日殿講擧案。更爲修正乎。鎭衡曰。在外人中。別無帶軍御下鄕者。而以病不進。懸頉者。多矣。上曰。病不進。亦當禁推。另加申飭。上曰。副提調持湯劑入侍。副提調洪國榮。醫官慶絢進前。絢奉進湯劑。上進御。仍命退。諸臣以次出。
정조 1년
丁酉正月十二日酉時。上御尊賢閣。都承旨入侍時。行都承旨洪國榮。假注書金勉柱。記注官卜台鎭。記事官林錫喆進伏訖。上曰。文臣殿講時。年少新進。每以在外懸頉。今番則預爲嚴飭。應講者。當爲幾人乎。國榮曰。未知當爲幾人。而飭敎之下。似不如前懸頉矣。又曰。明日殿座時刻。何以擧行乎。上曰。以巳初爲之事。分付。可也。命退。承史退出。
정조 1년
行都承旨洪國榮藥院直。左承旨林鼎遠坐直。右承旨李義翊坐直。左副承旨鄭民始坐。右副承旨李秉鼎坐。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬仕。
정조 1년
林鼎遠。啓曰。明日常參經筵。取稟。答曰。只晝講。
정조 1년
李秉鼎啓曰。來十八日專經武臣殿講。取稟。答曰。爲之。
정조 1년
傳于李鎭衡曰。守令邊將留待。
정조 1년
傳于李義翊曰。試官鄭尙淳引義。萬萬乖當。卽爲牌招。申飭入參。
정조 1년
傳于鄭民始曰。試官鄭尙淳。焉敢若此。更爲牌招入侍。
정조 1년
傳于林鼎遠曰。坐直承旨入侍。
정조 1년
李義翊。以禮曹言啓曰。今此專經文臣殿講時。被抄人員中。副司果宋煥億。前副正字鄭東浚。權知承文院副正字洪聖淵李錫夏。稱病不進。弘文館副校理趙尙鎭。昨年抄啓時。旣以年三十七被抄。則四十一歲。當爲減下。而謂以今年三十八年滿。以此呈擧案。故累次退送。終不進參。事體俱甚未安。殿講時稱頉不進人員論責。自有事目。令政院稟旨。依事目施行。何如。傳曰。允。
정조 1년
下直。全義縣監洪楗。安義僉使金慶赫。所己萬戶宋碩裕。南原府使宋載德。扶安縣監金履禧。荏子島僉使朴世範。宣川府使李徽遠。居昌府使金鍾赫。丹城縣監閔垠。西北僉使金麗興。咸陽府使權㻥。吾叉浦僉使金文周。長峰萬戶姜鳳喆。秋坡萬戶申光鎭。報恩縣監徐退修。德積僉使卞德基。彌串僉使王漢樞。
정조 1년
有政。吏批。判書李徽之進。參判沈履之進。參議兪彦鎬在外未肅拜。右承旨李義翊進。
정조 1년
以尹英喆爲尙瑞直長。李秉模爲慶尙左道京試官。金憙爲全羅左道京試官。趙時偉爲忠淸左道京試官。沈煥之爲平安南道京試官。高裕爲忠淸道都事。洪明浩爲江原道都事。金方行爲全羅道都事。李魯述爲黃海道都事。李㶊祥爲咸鏡道都事。尹行修爲平安道都事。贈吏曹參判洪昌漢。贈吏曹判書例兼。工曹判書洪樂純考。前府使李萬恢。今加嘉義年七十。故正言李祉承父。
정조 1년
兵批。行判書洪樂性進。參判未差。參議金尙集入直進。參知林得浩病。右承旨李義翊進。
정조 1년
以尹得養爲都摠管。金源爲五衛將。黃寀爲黃海水使。李廷復爲昌洲僉使。同知單李澤基。僉知單孫世彬。司直李萬恢。司正李殷保。
정조 1년
行兵曹判書洪樂性疏曰。伏以。臣於見職。自知萬萬不稱。屢控血懇。期獲鞶褫。而忱誠淺薄。未蒙體諒之恩。執守不固。徒貽蹲冒之譏。此雖出於感激恩私。嚴畏義分。而自顧素心。怵惕愧蹙。若無所容。況大政纔過。瘡疣百出。臣方不勝其自訟矣。果然諫臣之疏。論臣注擬之失。問備之罰。可謂太恕。臣誠瞿然悚恧。莫省所以自解也。夫初仕之不擇。已莫逃於聖鑑之俯燭。則此臣藻識不明之罪一也。權管之以折衝誤擬。則此臣昏謬不察之罪二也。至於閑散游手之直除僉使云者。似指柔遠僉使金尙澄也。每當都政。輒有西北人及戰亡人子孫收錄之敎。尙澄。卽北人中戰亡後孫。而勤仕巡將者也。柔遠又是久勤不願之窠。故果以檢擬。而例當懸注。承傳未免忘漏。則無怪臺言之如此。此臣疎忽不審之罪三也。有一於此。難逭重誅。況負此三罪者乎。規警之論。出於司直之地。憒憒溺職之狀。於是乎益著矣。雖荷聖度寬假。不加重譴。而在臣廉義。其何敢一刻晏然冒居乎。臣於此際。素患血泄之症。復發於冒寒積瘁之餘。登溷無數。神息澌薾。重以腰痛苦劇。轉側須人。委頓床褥。症狀非細。若不及時調治。恐難復起爲人。玆敢疾聲哀籲於天地父母之前。伏乞聖慈。俯垂矜憐。亟命鐫削。仍許長暇。毋曠重務。俾延殘喘。不勝公私萬幸。答曰。省疏具悉。不過官師相規。卿勿過辭。卽爲行公。
정조 1년
吏曹判書李徽之疏曰。伏以臣。大政一經。瘡疣百出。咎斥之來。固所自料。卽伏見諫臣之疏。至請重推。臣不勝瞿然惶愧。自訟不暇。而亦有所不能泯默者。南溟學初仕甄復。俱因承傳。曾除寢郞。方在監察。臣之愚見以爲遐土之人。尤宜收用。而其所托身於誰某。范然無聞。果爲首擬湖邑。金鳳著。臣不識其何狀。而旣經文兼。見席直講。直講。乃是國子調用郞署階梯。其非中庶則可知。且以芸閣陞爲郞署者。前後不一。臣果循次擬入矣。今者臺言。以此爲罪。臣始覺前非。尤功慙隕。此莫非臣才識淺短。聞見孤陋。不克事事之致。顧何可敢諉以官師相規。晏然冒進。上以負聖朝委任。下以招四方譏嘲也哉。抑臣又有難安者。昨年七月政洪秉德。當陞泰陵直長。而因該吏之誤計仕日。金寧徑陞。故該吏則自臣曹從重科治。而擬於登對時。一番稟正矣。及當大政。洪秉德。始陞直長。故果有草記相換之擧。此雖出於正其誤陞之意。而疎率之罪。臣實難辭。左右思量。進身無路。政牌屢降。輒事違逋。罪戾益積。震迫靡容。敢入文字。仰暴危懇。伏乞天地父母。俯垂諒察。亟許遞改。以謝人言。以安微分。千萬幸甚。答曰。省疏具悉。不過官師相規。卿勿過引。卽爲行公。
정조 1년
掌令兪彦鏶疏曰。伏以。歲序更始。仰惟聖情哀慕。益復靡極。仍念臣之虛帶職名。凡幾月矣。屢控血懇。冀免誤恩。而天聽愈邈。聖春愈隆。向者臣弟臣彦鎬。以承旨請告而歸也。親奉聖諭。敬傳于臣。自惟微末去就。奚足以煩睿念。而其假借勸勉。委曲丁寧之意。不啻若家人父子間然。臣是何人。叨玆異數。感極涕零。益不自安。而亦不敢以螻蟻微悃。輒溷淵聰。虛辱優旨。祗得泯默靖處。恭竢處分。不圖今者。又移掌憲。申降召音。臣誠隕越。靡所容措。臣方以久據匪分。夙宵憂悸。殆欲成疾。而今玆所叨。不離憲職。而又是陞品。則臣之引分自劃之義。實亦無異於前後。而其爲悚蹙悶隘。則抑有加焉。噫。臣之區區情實。固已略陳於前疏。而其大槪有二焉。一則盜竊虛名。實無寸長可以當朝家待遇之重也。一則身嬰痼疾。實無氣力可以效臣子奔走之恭也。惟其自知也明。自量也熟。故雖洊被非常之恩命。而不敢爲冒進强策之計。甘自蹈於辜恩慢命之科。臣之情事。其亦窮且慼矣。竊惟大化陶甄。萬物得以曲成者。惟各從其所欲耳。如臣空疎癃廢者。雖不足以備聖世之一物。而謹守本分。安養餘年。以優游於聖化之中。乃其至願攸存。則其在體下之仁。成物之道。庶有以裁量而曲遂。必不待臣言之畢也。臣之所仰恃者。惟此而已。臣蒙被恩除。已坐多日。而臣之老毋。宿疾沈淹之中。添得重感。一倍凜綴。焦灼靡遑。玆始冒入文字。仰瀆宸嚴。儻蒙聖明察臣所辭。匪循例套。特賜鐫改。勿復檢擧。得以自全微諒。則天地生成之澤。臣將終始賴之。答曰。省疏具悉爾懇。遐心莫回。巽章又到。職由予不能相孚之致。良可自恧。春日漸和。政宜登道。俟憂故少間。其卽幡然。深所望也。仍傳曰。此批答。遺史官傳諭于掌令兪彦鏶。
정조 1년
吏曹參議兪彦鎬疏曰。伏以。嚴廬煢疚之中。値玆新正。恭惟撫時哀慕。益難堪處。臣向蒙慈覆之天。曲軫懇迫之私。特許往護。旋賜恩遞。得以專意省救。隨處曲遂。無往非恩。豈臣糜粉。所能仰酬。而屬玆始長之會。獨阻起居之班。任情蔑分。厥罪難逭。誠不自意。除書復降。以臣爲吏曹參議。臣聞命震𢥠。不省所以自措也。臣於是職。自知其萬不近似。而副急一出。便成宿趼。無端自引。易歸例讓。遂至有命輒膺。若固有之。循省初心。每切惶愧。而迺者乍解旋授。有若非臣莫可者然。在臣一身。非不赫然榮顯。而方當始初之淸明。豈宜使銓衡佐貳之重。任非其人而莫之恤也。然而此猶未暇言耳。臣之母病。蓋是輪症之重者。大勢雖幸少歇。而篤老氣力。一經呻吟。澌鑠無餘。凜綴有加。厭却食飮。尙委牀席。臣旣蒙恩歸省。不見其蘇而旋卽離側。情理之所不忍。玆敢冒死陳籲。伏乞聖慈。曲垂矜諒。亟行鐫免。以安私分。以伸至情。不勝大幸。答曰。省疏具悉。復授此任。意亦有在。而爾則與爾兄有間。何乃辭巽至此。俟母病少間。卽來察職。
정조 1년
丁酉正月十三日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以。次進伏訖。國榮曰。夜間聖候。若何。上曰。一樣矣。國榮讀奏公事訖。上命書傳敎曰。今聞北伯狀聞。燒燼之多。至於近百戶。本道歉農之中。重以火災。思之矜惻。其令卽爲各別顧恤事。分付該道道臣。上曰。今日講員擧案。比前稍多矣。國榮曰。一日之內。似難畢講矣。上曰。試官皆已入來乎。知入。賤臣承命出問。還入奏曰。試官中閔鍾燮。姑無去就矣。上曰。試官以下整齊。卽入正時。命退。諸臣以次出。
정조 1년
丁酉正月十三日巳時。上御興政堂。文臣殿講入侍時。行都承旨洪國榮。左承旨林鼎遠。右承旨李義翊。左副承旨鄭民始。右副承旨李秉鼎。同副承旨李鎭衡。假注書李兢淵金勉柱。記注官卜台鎭。記事官林錫喆。進伏訖。上曰。試官行禮爲之。國榮曰。試官鄭尙淳。謂有情勢。不爲入來云矣。上曰。鄭尙淳。從重推考。卽爲入侍。出榻敎國榮曰。增科不遠。京試官。趁卽差遣。好矣。北道則日子窘急矣。上曰。然矣。殿講試官左議政金尙喆。刑曹判書鄭尙淳。吏曹參判沈履之。刑曹參議李崇祜。副司直閔鍾燮。兵曹參知林得浩。副司直李亨逵行四拜訖。上曰。應講擧案數多。今日內似難盡爲之矣。國榮曰。然矣。上曰。日寒如此。擧子五人式應講。其餘皆退。當次入來。可也。尙喆進前問候曰。日氣甚陰寒矣。上曰。然矣。上曰。殿講則以每月孟朔爲之。製述則以仲朔爲之乎。民始曰。然矣。上曰。三朔一次之講。果有益於勸奬之道乎。國榮曰。大有益矣。尙喆曰。然矣。上曰。下直守令入侍。宣川府使李徽遠。南原府使宋載德。居昌府使金鍾赫。咸陽府使權㻥。全義縣監洪楗。丹城縣監閔垠。報恩縣監徐退修。扶安縣監金履禧。以次進伏。上下詢履歷七事。至金履禧。上曰。汝是侍從。故不問七事矣。至徐退修。上曰。初宰乎。退修曰。然矣。至洪楗。上曰。誰之族乎。秉鼎曰。洪檢之四寸也。上曰。來頭當送繡衣廉探。各須着念爲治。可也。上命讀宣諭後。上曰。邊將入侍。安義僉使金度赫。荏子島僉使朴世範。西北僉使金麗興。吾叉浦僉使金文周。彌串僉使王漢楨。昌洲僉使李光宅。德積僉使卞德基。長峰萬戶姜鳳喆。所己萬戶宋碩裕。秋坡萬戶申光鎭進伏。上下詢履歷。秉鼎曰。僉使李光宅。仰對之際。或稱以府使。或擧顔仰瞻。極爲駭然。請推考。上曰。汰去。可也。至卞德基。上曰。汝以首久勤爲之乎。德基曰。然矣。至王漢禎。上曰。汝則幾年久勤乎。漢禎曰。二十六年後爲之矣。上曰。久勤中禁軍。最可矜矣。上曰。邊將無年限乎。秉鼎曰。然矣。至萬戶宋碩裕。上曰。汝則以副望爲之。且汝祖有忠臣。子有肖子。須盡心奉公。可也。命宣諭後。皆退出。上曰。試官就坐。擧子應講。上命書傳敎曰。京試官。尙不差出。海閫摠管。亦不擬入。事甚末安。政事。當日爲之。又命書傳敎曰。旣已批下。兵曹判書洪樂性。卽爲牌招侍衛。上曰。吏判上疏。持入。賤臣承命持入。國榮讀奏訖。上命書批答。又命書傳敎曰。吏兵判牌招。卽爲開政。上曰。挾侍中官奉命外。一倂罷職。出榻敎上曰。吏曹判書。更爲牌招。上曰。左相差元陵獻官。明日則似當有頉矣。尙喆曰。然矣。方欲稟奏而未及仰達矣。尙喆又曰。辛巳乙巳年山陵獻官。以大臣差去時。道臣出待。該邑支供。雖皆除之。只令兵曹馬入把。蓋以公行私馬。或欠事面。而有此例也。今此臣等之以享官往來陵所時。只以騎卜馬帶去之意。分付畿營。使之擧行。何如。上曰。依爲之。出擧條上曰。元陵獻官。以預差海溪君進去。上曰。命官以下侍衛皆少退。上曰。副提調持加減心腎湯。入侍。國榮奉進湯劑。上進御。仍命書持平金鍾厚疏批。上曰。試官入侍。命官以下皆進伏。講員金璟講讀堯典訖。上曰。峻德與大學所謂明德。同歟。異歟。璟曰。同矣。上曰。明德。心耶。性耶。璟不能對。上曰。先儒或以心言之。或以性言之。而以集註觀之。明德。似不可分屬心性。諸說中心統性情之訓。最爲要切也。上曰。講員以春秋應講者。皆以集傳爲之。而今此講冊。乃是胡傳。凡例似不同。集傳入之。上曰。頃者到記科作何如。而題。亦何如。尙喆曰。科表可謂善作。而題亦甚好矣。若此不已。則不出數年。文治蔚興。庶有可觀矣。講畢。試官及侍衛先退。上命書傳敎曰。旣已批下。毫無可引之端。其在分義。焉敢若此。吏曹判書李徽之。兵曹判書洪樂性。竝卽牌招開政。上曰。各道放未放啓本上來者幾何。刑曹參判鄭一祥曰。數三道啓本。先爲入來矣。上曰。禁府回啓。催促乎。秉鼎曰。連爲催促。明日使之修納矣。上曰。待其回啓。卽爲精抄無漏。可也。上曰。吏兵批催促望筒。入之。國榮曰。吏批政望。林濟遠誤書林鼎遠。事體極爲未安。當該銓官。推考。何如。上曰。依爲之。出擧條上命書傳敎曰。差倭旣已出來。接慰官催促下送。又命書傳敎曰。明日殿講相値。晝講停。上命退。諸臣退出。
정조 1년
丁酉正月十三日二更一點。上御尊賢閣。坐直承旨入侍時。左承旨林鼎遠。假注書金勉柱。記注官卜台鎭。記事官林錫喆。進伏訖。上命書傳敎曰。日前書塡役姓名於信符之命。非謂外寺下人也。卽謂差備內所屬之歲初先自該曹受符者也。今聞知申所奏。而取見四昨傳敎。又問左副承旨。始知該曹之擧行。與傳敎大異矣。大抵前例。歲初自該曹。信漢符造入。則自內遍賜未及受符於該曹之差備下人。故無人不受。轉相換佩。易致闌入差備門之事。書塡姓名於符中云。然則均是差備下人。而自兵曹受佩者。不可異同。故有此書塡之敎。而至於外寺下人。一寺或有數十名之多。則豈可使元頒數符。書塡數十人之名乎。若此張三所佩。李四換佩。非所以禁雜人。適足以啓闌入之道。寧有是理。纔已頒符。而旋卽收符塡名。又頒塡名之符。而復將收符。而抹去書塡之姓名。此雖小事。亦爲騷撓之一端。該堂之不察。大矣。其時兵曹堂上遞差。兵判旣承下敎。其令從便爲之。上命賤臣出去。招致兵曹入直郞廳。分付傳敎。亦爲曉諭於院隷等處。可也。賤臣承命出。分付。上命退。承史退出。
정조 1년
行都承旨洪國榮藥院直。左承旨林鼎遠坐。右承旨李義翊坐直。左副承旨鄭民始坐。右副承旨李秉鼎坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
李義翊啓曰。明日常參經筵。取稟。傳曰。只朝講。
정조 1년
李秉鼎啓曰。大司憲李命植牌不進。執義金亮行在外。掌令朴在源傳旨未下。兪彦鏶在外。持平金鍾厚在外。徐郁修在外。以今日監察茶時之意。敢啓。傳曰。知道。
정조 1년
李秉鼎啓曰。合辭方張之時。兩司無詣臺之員。除在外受由疏批未下傳旨未下外。大司憲李命植。正言鄭志儉。竝卽牌招。何如。傳曰。允。
정조 1년
以掌令朴在源。正言成鼎鎭鄭志儉牌不進罷職傳旨。傳于李秉鼎曰。竝只推。
정조 1년
傳于李秉鼎曰。黃海水使入侍。
정조 1년
李鎭衡啓曰。明日朝講次對。兩司當爲進參。疏批未下受由在外外。不爲行公人員。竝待開門牌招。以爲入侍之地。何如。傳曰。允。
정조 1년
李義翊。以吏曹言啓曰。明日政咸鏡都事望單子。末望林濟遠之濟字。矇未覺察。誤以鼎字書入。至有問備之命。惶恐待罪。而原單子中。改付標以入之意。敢啓。傳曰。知道。勿待罪。
정조 1년
李義翊。以吏曹言啓曰。繕工監假監役官林氣浩呈狀內。身病甚重。勢難察任云。今姑改差。何如。傳曰。允。
정조 1년
丁酉正月十四日。兼春秋朴行淳。
정조 1년
義禁府啓目。減死定配罪人纘海。移配濟州。而本道啓本中。以前配所黑山島混錄。故當該道臣推考。他餘罪人等。令各該衙門稟處。啓。傳曰。依允。𤈻尹光紹或編配多年。或旣嚴隄防。倂放送爲良如敎。
정조 1년
義禁府啓目。定配罪人仍秩。竝依啓聞施行。他餘罪人等。令各該門稟處。啓。傳曰。依允。沈偗之孫孝忠。或屢經大霈。或旣施法綱。竝放送爲良如敎。
정조 1년
義禁府啓目。徒配罪人鄭允德。依啓聞放送。徐完碩趙鎭楨等。依黃海道放未放回啓。判付竝置之。啓。傳曰。依允。具普萬尹蓍東申大益鄭忠周等段。宜施曠蕩之典。倂放送爲良如敎。
정조 1년
義禁府啓目。以鄭肅良照律及權栻分㨂事。啓。傳曰。依回啓施行爲乎矣。權栻乙良。分揀放送爲良如敎。
정조 1년
義禁府啓目。以趙來鎭犯斫板材事。刑推得情。啓。傳曰。刑推除良。更良嚴問爲良如敎。